A Bizottság 217/2002/EK rendelete

(2002. február 5.)

a nyersanyagokra vonatkozó jogosultsági követelmények a 2201/96/EK rendeletben meghatározott termelési támogatási rendszer keretében történő meghatározásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 1239/2001/EK rendelettel módosított [1], a feldolgozott gyümölcs- és zöldségtermékek piacának közös szervezéséről szóló, 1996. október 28-i 2201/96/EK tanácsi rendeletre [2] és különösen annak 6. cikke (1) bekezdésére,

mivel:

(1) A 2201/96/EK rendelet 2. cikke támogatási rendszert ír elő azon termelői szervezetek részére, amelyek paradicsomot, őszibarackot, valamint Vilmoskörtét és Rocha körtét szállítanak feldolgozásra.

(2) A fent említett támogatási rendszer megfelelő működésének biztosítása érdekében meg kell határozni a feldolgozásra szánt nyersanyagtételek támogathatósági feltételeit a verseny torzulása és azon szabályok sérelme nélkül, amelyek szerint a szerződő felek megállapodhatnak az e rendeletben meghatározott hiányosságokat kiegészítő minőségi követelmények és a nyersanyagárak alakításáról.

(3) E rendelet rendelkezései képezik a 1343/2001/EK rendelettel [3] módosított, a feldolgozott gyümölcs- és zöldségtermékek támogatási rendszere tekintetében a 2201/96/EK tanácsi rendelet részletes alkalmazási szabályainak megállapításáról szóló, 2001. március 2-i 449/2001/EK bizottsági rendelet [4] rendelkezései kiegészítő részletes alkalmazási szabályait.

(4) A tagállamok vagy a szerződő felek e rendelet rendelkezéseihez fűzhető kikötéseiről történő megegyezés mértékét fel kell tüntetni.

(5) Az e rendeletben előírt intézkedések összhangban vannak a Feldolgozottgyümölcs- és Feldolgozottzöldség-piaci Irányítóbizottság véleményével,

ELFOGADTA EZT A RENDELETET:

1. cikk

Ezen rendelet megállapítja azokat a követelményeket, amelyeknek a feldolgozásra szánt paradicsom-, őszibarack és körtetételeknek meg kell felelniük annak érdekében, hogy a 2201/96/EK rendelet 2. cikkében meghatározott támogatási rendszerben részesülhessenek.

2. cikk

(1) A szállítmányok átvétele után a feldolgozók a minták alapján megvizsgálják a nyersanyagok minőségét. A tagállamok illetékes hatóságai meghozzák a szükséges intézkedéseket annak biztosítására, hogy a mintavétel és a minták vizsgálata során követett eljárás valamennyi tételnél biztosítsa az objektivitást és a minták reprezentatív jellegét. A termelői szervezetek vagy képviselőik jelen lehetnek az eljárás során, amelyet a felek által kijelölt harmadik fél is elvégezhet.

(2) Az (1) bekezdésben említett vizsgálattal megállapítják a hibás nyersanyag tömegszázalékát a 3. cikkben meghatározott hibatípusok szerint, valamint e tömegszázalékok a legközelebbi egész számhoz lefelé vagy felfelé kerekített összegét. Amennyiben ez az összeg meghaladja a 10 %-os határértéket, a tétel nem jogosult a támogatásra.

(3) A 449/2001/EK rendelet 11. cikke (1) bekezdésének e) pontjában és 13. cikke (1) bekezdésének b) pontjában említett csökkentési ráta minden jogosult tétel esetében megfelel a (2) bekezdésben említett összegnek.

(4) Egyrészről a 449/2001/EK rendelet 3. cikke (4) bekezdésének e) pontjában említett, a feldolgozó által fizetendő ár, másrészről a termelési támogatás egységnyi összegét kell alkalmazni a kiszállított nettó tömegre a csökkentési ráta alkalmazása után.

3. cikk

A hiba meghatározása a következő:

a) a paradicsom, az őszibarack és a körte esetében:

- idegen anyag: magán a gyümölcsön kívül minden idegen anyagnak számít. Az idegen anyag leginkább növénymaradvány (levél, ág, fű stb.), ásványi anyag (föld, kavics, kő stb.) és egyéb törmelék,

- beteg, rothadt vagy férges gyümölcs: legalább 30 mm átmérőjű, a gyümölcs belsejébe is kiterjedő területen betegség, rovarok vagy rothadás által megtámadott gyümölcs;

b) kizárólag a paradicsom estében:

- zöld paradicsom: egészséges gyümölcs, amely még nem érett és kívül teljesen zöld. A gyümölcs belsejének a színét nem kell figyelembe venni;

c) kizárólag az őszibarack és a körte esetében:

- mérethiba: a legkisebb méret 55 mm,

- érettség: hibás az éretlen vagy a túlérett gyümölcs. Az érettség fokát a szerződő felek által megállapított határértékekből álló skála szerint kell mérni és ahhoz kell hasonlítani,

- a héjon túljutó, jégeső okozta kártétel, amely a gyümölcsnek több mint 20 %-át érinti;

d) kizárólag az őszibarack estében:

- láthatóan kettéhasadt mag: a kettévált mag látható az őszibarack két fele között a szár felőli oldalon.

4. cikk

(1) A tagállamok vagy a 2201/96/EK rendelet 3. cikkében említett szerződések aláírói megállapodhatnak abban, hogy:

- csökkentik a 2. cikk (2) bekezdésében az érintett termékekre előírt határértéket, a 3. cikkben említett hibák tekintetében konkrét határértékeket állapítanak meg, vagy a 3. cikk c) pontjában említett legkisebb méretet megnövelik,

- meghatározzák a 3. cikkben említett hibákon kívüli hibákat, amelyek esetében a hibás gyümölcsök százalékát beleszámítják a 2. cikk (2) bekezdésében említett összegbe.

(2) A tagállamok felhatalmazhatják a szerződő feleket arra, hogy a 2. cikk (2) bekezdésében meghatározott határértékeket az érintett termékek mindegyike esetében legfeljebb 15 %-kal megnöveljék.

(3) Az e cikkben elfogadott rendelkezéseket fel kell tüntetni a szerződésekben.

5. cikk

Ezt a rendeletet a 2002/03-as gazdasági évtől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. február 5-én.

a Bizottság részéről

Franz Fischler

a Bizottság tagja

[1] HL L 171., 2001.6.26., 1. o.

[2] HL L 297., 1996.11.21., 29. o.

[3] HL L 181., 2001.7.4., 16. o.

[4] HL L 64., 2001.3.6., 16. o.

--------------------------------------------------